
Text rozhodnutia
Súd: Krajský súd Trnava Spisová značka: 11Co/394/2014 Identifikačné číslo súdneho spisu: 2111207482 Dátum vydania rozhodnutia: 29. 06. 2015 Meno a priezvisko sudcu, VSÚ: Mgr. Renáta Gavalcová ECLI: ECLI:SK:KSTT:2015:2111207482.1 Uznesenie Krajský súd v Trnave v právnej veci navrhovateľov: 1/ J. H., nar. XX.XX.XXXX. bytom O., K. XX/X, Rakúska republika, 2/ S. H., nar. XX.XX.XXXXX, bytom O., K. XX/X, Rakúska republika, 3/ mal. S. H., nar. XX.XX.XXXX, bytom O., K. XX/X, Rakúska republika, zastúpený navrhovateľmi 1/ a 2/, všetci zastúpení advokátom: Mgr. Marek Para, AK so sídlom Šancová 48, Bratislava, proti odporcom: 1/ W. R., nar. XX-.XX.XXXX, bytom S. XXXX/XX, T., zastúpený splnomocnencom: Advokátska kancelária JUDr. Kuric, JUDr. Vladárová s.r.o., so sídlom Dolný Val 11, Žilina, IČO: 36 841 200, 2/ Allianz - Slovenská poisťovňa a.s., so sídlom Dostojevského rad 4, Bratislava, IČO: 00 151 700, o náhrade nemajetkovej ujmy v peniazoch, o odvolaní navrhovateľov 1/ až 3/ a odporcu 1/ proti rozsudku Okresného súdu Trnava zo dňa 07. apríla 2014, č. k. 21C/15/2011-480, takto r o z h o d o l : Odvolací súd napadnutý rozsudok súdu prvého stupňa r u š í a vec mu vracia na ďalšie konanie. o d ô v o d n e n i e : Napadnutým rozsudkom súd prvého stupňa zaviazal odporcu 1/ zaplatiť navrhovateľke 1/ sumu 12.000,- eur, navrhovateľovi 2/ sumu 9.000,- eur a navrhovateľovi 3/ sumu 10.000,- eur, všetko do 3 dní od právoplatnosti rozsudku, keď vo zvyšku návrh zamietol. Zaviazal odporcu 1/ zaplatiť Okresnému súdu Trnava súdny poplatok za návrh vo výške 996,- eur do 3 dní od právoplatnosti rozsudku a o trovách konania súd rozhodne do 30 dní od právoplatnosti rozhodnutia vo veci samej. Svoje rozhodnutie súd právne odôvodnil použitím čl. 19 ods. 2 Ústavy Slovenskej republiky, § 11, § 13, § 16, § 415, § 420 ods. 1 a 3, § 441 Občianskeho zákonníka, § 4 ods. 1, § 4 ods. 2, § 15 ods. 1 zák. č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov, § 511 ods. 1 Občianskeho zákonníka, § 2 ods. 2 a pol. 7b písm. b) zák. č. 71/1992 Zb. o súdnych poplatkoch a poplatku za výpis z registra trestov, § 151 ods. 1 a 3 O.s.p., keď vecne svoje rozhodnutie odôvodnil tým, že nebolo sporné, že pri dopravnej nehode dňa 7.8.2008 zomreli chodkyne p. C. a maloletá R., ktoré boli blízke príbuzné navrhovateľov. Odporca v 1. rade bol vodičom vozidla, ktoré bolo poistené v zmysle zák. č. 381/2001 Z.z. u odporcu v 2. rade na základe uzatvorenej zmluvy o povinnom zmluvnom poistení zodpovednosti za škodu spôsobenú prevádzkou motorového vozidla. Rozsudkom Okresného súdu Bratislava III. č.k. 46T/209/2009 zo dňa 10.12.2009 bol odporca v 1. rade uznaný vinným z prečinu usmrtenia. Súd dospel k záveru, že zo zák. č. 381/2001 Z. z. nevyplýva ani jeden zo spôsobov, ktorý by založil pasívnu solidaritu odporcu 2/ s odporcom 1/, pričom ani ustanovenie § 15 nedáva pre tento záver dostatočný podklad, pretože ustanovenie § 15 zakladá len možnosť žalovať priamo poisťovňu, nielen škodcu. Pre posúdenie otázky pasívnej vecnej legitimácie poisťovne je rozhodujúce, čo treba rozumieť pod pojmom škoda použitým v zák. č. 381/2001 Z.z.. Súd vychádzal z rozsudku Súdneho dvora 24.10.2013 vo veci C-22/12, ktorý rozhodol, že článok 3 ods. 1 Smernice Rady 72/166/EHS z 24. apríla 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami a kontroly plnenia povinnosti poistenia tejto zodpovednosti, článok 1 ods. 1 a 2 druhej Smernice Rady 84/5/EHS z 30. decembra 1983 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel, zmenenej a doplnenej Smernicou Európskeho parlamentu a Rady 2005/14/ES z 11. 5.2005 a článok 1 prvý odsek tretej Smernice Rady 90/232/EHS zo 14. mája 1990 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel sa majú vykladať v tom zmysle, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. Z uvedeného rozhodnutia vyplýva, že unijné právo vzťahy ohľadne náhrady škody nereguluje, keď harmonizácia sa týka až následného poistného krytia utrpenej nemajetkovej ujmy, ak ju vnútroštátne právo priznáva. Z predloženej poistnej zmluvy a ani zo znenia zákona ( ust. § 4 ods. 2) nevyplýva, že by pod pojem škoda bolo možné podriadiť aj nemajetkovú ujmu. Uplatnenie nároku v zmysle § 13 Občianskeho zákonníka logicky a systematicky nespadá pod úpravu náhrady škody a spadá pod právne prostriedky na ochranu práv na ochranu osobnosti. Účelom práva na peňažné zadosťučinenie je vyvážiť a zmierniť nemajetkovú ujmu peňažnou formou, čím sa síce približuje funkcii reparačnej, aká je aj pri náhrade škody, avšak vychádza z iných predpokladov a preto súd nepovažuje za správne úplne stotožniť nárok podľa § 13 Občianskeho zákonníka s nárokom na náhradu škody. Ani zo smernice Rady 72/166/EHS z 24. 04. 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami nevyplýva, že by nárok v zmysle § 13 Občianskeho zákonníka bolo možné považovať za škodu, pretože aj citovaná smernica pracuje s pojmom zodpovednosť za škodu a nie s iným nárokom, ktorý je úplne založený na iných princípoch. Z čl. I ods. 2 Smernice Rady 72/166/ EHS sa pre účely tejto smernice považuje poškodený ten, kto je oprávnený na náhradu, avšak pokiaľ ide o akúkoľvek škodu spôsobenú motorovými vozidlami. Nárok na nemajetkovú ujmu nie je nárokom na náhradu škody a preto nemožno dospieť k záveru, že by bolo možné považovať výklad pojmu náhrada škody a škody na zdraví za eurokonformný výklad. Pojem škoda sa nedá stotožniť s pojmom ujma. Z týchto dôvodov súd návrh voči odporcovi v 2. rade zamietol. Súd dospel k záveru, že sú splnené všetky predpoklady pre prisúdenie nemajetkovej ujmy v peniazoch navrhovateľom v 1. až 3. rade. Niet totiž pochýb o tom, že odporca v 1.rade svojim protiprávnym konaním, spočívajúcim v porušení dôležitej povinnosti uloženej mu podľa zákona pri riadení motorového vozidla spôsobil dopravnú nehodu, pri ktorej zomreli chodkyne, čím zasiahol do osobnostných práv navrhovateľov a to do ich práva na súkromie a rodinný život. Medzi protiprávnym konaním odporcu a ujmou navrhovateľov je príčinná súvislosť, keďže túto ujmu vzhľadom k jej intenzite a následkom, by ako závažnú pociťovala spravidla každá fyzická osoba nachádzajúca sa na ich mieste a v ich postavení. Je nepochybné, že v danom prípade došlo k neoprávnenému zásahu do súkromia navrhovateľov chráneného § 11 Občianskeho zákonníka, ktorého súčasťou je i rodinný život, kedy z objektívneho pohľadu je strata dvoch z členov tohto spoločenstva celkom neodčiniteľnou ujmou, ktorá dopadá na zostávajúcich členov rodiny, takže primeraným zadosťučinením v danom prípade je i náhrada nemajetkovej ujmy v peniazoch v zmysle § 13 ods. 2 Občianskeho zákonníka. Pre určenie výšky primeraného finančného zadosťučinenia súd prihliadal na závažnosť vzniknutej nemajetkovej ujmy a okolnosti, za akých došlo k neoprávnenému zásahu. Vykonaným dokazovaním súd zistil, že k dopravnej nehode došlo v dôsledku nedbanlivostného protiprávneho konania odporcu, ktorý do nehody viedol bezúhonný život, priamo po nehode poskytoval prvú pomoc maloletej. V krátkom čase po nehode sa preukázateľne dvakrát písomne ospravedlnil a vyjadril úprimnú ľútosť navrhovateľom, pričom ponúkol i osobné ospravedlnenie a následne vyjadril ľútosť aj na pojednávaní. Zaplatil po nehode navrhovateľom na zmiernenie ich útrap 1.000,- eur, čo nebolo sporné. Pri určovaní výšky náhrady nemajetkovej ujmy súd zohľadnil i spoluzavinenie chodkyne p. C., ktorá v zmysle záverov znalca v trestnom konaní bola prvotnou príčinou dopravnej nehody, nakoľko sa pred vstupom do vozovky zodpovedne nepresvedčila, či môže cez vozovku bezpečne prechádzať a do vozovky vstúpila mimo vyznačeného priechodu pre chodcov. Uvedené konanie chodkyne je o to závažnejšie, že bola zodpovedná aj za maloletú vnučku, ktorá zahynula pri nehode. Až v druhom rade bola príčinou nehody bola nesprávna technika jazdy vodiča, ktorý na vstup chodkýň do jazdného pásu nereagoval včas intenzívnym brzdením. Mieru zavinenia chodkyne p. C. a spolu s ňou i maloletej R., súd určil vo výške 50%, t.j. miera zavinenia odporcu v 1.rade je tiež vo výške 50%. Tvrdenie navrhovateľov, že stará matka bola zodpovedná a pred vstupom do vozovky sa presvedčila, že môže cez vozovku prejsť, nebolo v konaní preukázané. Chodkyňa nemala spoliehať na včasnú reakciu prichádzajúceho vodiča, že zabrzdí včas a dá jej prednosť. Následky nehody sa najsilnejšie prejavovali na navrhovateľke v 1. rade, nakoľko naraz stratila dcéru vo veku 5 rokov a zároveň matku. Dcéra sa jej narodila až po absolvovaní liečenia a od narodenia vyžadovala väčšiu starostlivosť ako jej dvojča, vzhľadom na jej zdravotný stav. Zároveň bolo preukázané, že navrhovateľka mala so svojou matkou veľmi dobrý vzťah. Mala len matku, ktorá ju a jej dve sestry vychovávala od útleho detstva. Zdravotný stav navrhovateľky je po nehode natoľko zhoršený, že je na dôchodku, v trvalej starostlivosti lekára, berie denne lieky, i keď sa jej neskôr opätovne narodili dvojčatá, vzhľadom na svoj súčasný psychický stav nie je schopná celodennej starostlivosti o deti bez pomoci iných osôb, čo pred nehodou zvládla. Po zohľadnení všetkých vyššie uvedených skutočností súd považuje za primeranú náhradu nemajetkovej ujmy navrhovateľky vo výške 7.500,- eur vo vzťahu k ujme spôsobenej smrťou dcéry a 5.000,- eur vo vzťahu k ujme spôsobenej smrťou matky a to vzhľadom na vek obetí a čas, ktorý ak by k nehode nebolo došlo, mohli spolu prežiť v budúcnosti. V časti nárokov uplatnených navrhovateľom v 2. rade súd zohľadnil, že smrťou dcéry došlo aj u neho k rovnakej ujme ako u navrhovateľky. Po nehode sa výrazne zhoršil ich rodinný život, navrhovateľka podala návrh na rozvod, ktorý vzala späť. Následne sa im dva roky po nehode narodili ďalšie dve deti, ktoré pred nehodou vzhľadom na svoj vek už neplánoval. Navrhovateľ musel byť oporou po nehode manželke i synovi a nemohol sa poddať žiaľu. Musel prevziať celú starostlivosť o rodinu, ktorú zabezpečuje dodnes, nakoľko navrhovateľka toho nie je schopná bez pomoci opatrovateliek. Z týchto dôvodov súd priznal navrhovateľovi náhradu nemajetkovej ujmy vo výške 7.500,- eur. V časti nároku uplatneného z titulu úmrtia jeho svokry súd dospel k záveru, že je primeraná náhrada vo výške 2.000,- eur, nakoľko nebol v konaní preukázaný tak intenzívny vzťah navrhovateľa k nej, ako mala jeho manželka. Išlo však o matku jeho manželky, s ktorou sa stretával približne 1x v mesiaci a jedinú starú matku jeho detí. Navrhovateľ v 3. rade mal v čase dopravnej nehody 5 rokov a teda s dôsledkami nehody bol schopný sa vyrovnať relatívne najlepšie z celej rodiny. I keď jeho duševný stav vyžadoval rovnako ako u navrhovateľky odbornú pomoc prvých 6 mesiacov po nehode. So stratou sestry dvojčaťa sa pomaly vyrovnáva a to aj za pomoci nových súrodencov, ktorých si prial a aj podľa svedkýň má s nimi dobrý vzťah. Vzhľadom na skutočnosť, že v čase nehody prišiel o jediného súrodenca a zároveň o jedinú starú matku, súd považuje za primeranú náhradu nemajetkovej ujmy vo výške po 5.000,- eur za každé úmrtie. Súdom stanovená výška náhrady nemajetkovej ujmy priznaná navrhovateľom je už po znížení o 50% z dôvodov uvádzaných vyššie. Priznanú nemajetkovú ujmu voči navrhovateľom v 1. a 2. rade súd znížil o sumu 500,- € u každého, t.j. spolu o sumu 1.000,- €, ktorú im zaplatil po nehode odporca v 1. rade na zmiernenie ich ujmy. Z tohto dôvodu súd zaviazal odporcu v 1. rade zaplatiť navrhovateľke v 1. rade sumu 12.000,- €, navrhovateľovi v 2. rade sumu 9.000,- € a navrhovateľovi v 3. rade sumu 10.000,- € a vo zvyšku súd návrh zamietol. Vo vzťahu k uplatnenému úroku z omeškania súd uvádza, že nakoľko odporca sa do právoplatného rozhodnutia súdu vo veci nemohol dostať do omeškania, súd návrh v časti uplatnených úrokov z omeškania ako nedôvodný zamietol. Súd zaviazal odporcu v 1. rade zaplatiť súdny poplatok za návrh vo výške 996,- € v zmysle § 2 ods. 2 a položky 7b písm. b) zákona č. 71/1992 Zb. o súdnych poplatkoch a poplatku za výpis z registra trestov, nakoľko navrhovatelia sú od poplatku oslobodení. Proti rozsudku súdu prvého stupňa podali v zákonnej lehote odvolanie navrhovatelia 1/ až 3/ a to z dôvodov, že súd prvého stupňa dospel na základe vykonaných dôkazov k nesprávnym skutkovým zisteniam, rozhodnutie súdu prvého stupňa vychádza z nesprávneho právneho posúdenia, čiže sú dané odvolacie dôvody podľa § 205 ods. 2 písm. b), d), f) zák. č. 99/1963 Zb. Navrhovatelia sú toho názoru, že prvostupňový súd nerešpektoval uznesenie predložené prostredníctvom Krajského súdu v Prešove sp. zn. 6Co/127/2010 zo dňa 28.10.2013, ktorý predložil Súdnemu dvoru prejudiciálnu otázku, ktorá má dotýka aj tejto prejednávanej veci. Právny inštitút občiansko-právnej zodpovednosti za škodu spôsobenú prevádzkou motorového vozidla a právny inštitút pokrytia tejto zodpovednosti povinným poistením sú síce veľmi úzko spojené, ale zároveň sú upravené v práve únie odlišným spôsobom a v odlišnom rozsahu. Súdny dvor rozhodol, že povinnosť poistného krytia cestujúcich, pokiaľ sa stali obeťami nehody, spôsobenej vozidlami sa odlišuje od rozsahu ich odškodnenia. Zatiaľ čo povinnosť poistného krytia je zabezpečená a definovaná právnou úpravou Únie, odškodnenie sa spravuje v zásade vnútroštátnym právom. Členské štáty sú však povinné zabezpečiť, aby zodpovednosť za škodu uplatniteľná podľa jej vnútroštátneho práva bola krytá poistením v súlade s ustanoveniami uvedených smerníc (pozri rozs. Súdneho dvora vo veci C-356/05, Farrell, body 32 a 33). Právo únie neharmonizuje režimy zodpovednosti členských štátov, členské štáty v prejednávanej veci aj Slovenská republika majú určitú voľnosť pri vytváraní režimu zodpovednosti za škodu spôsobenú. Takúto voľnosť nemajú pri určení toho, či zodpovednosť uplatniteľná v zmysle vnútroštátnych predpisov, bude pokrytá povinným poistením. Smernice totiž jednoznačne vyžadujú, aby zodpovednosť za škodu spôsobenú prevádzkou motorového vozidla bola pokrytá poistením v celom rozsahu. Pokiaľ ide o rozsah zodpovednosti za škodu spôsobenú prevádzkou motorového vozidla vo vnútroštátnom práve, zo spisu vnútroštátneho súdu nevyplýva, že by možnosť prisúdenia náhrady nemajetkovej ujmy pozostalému po obeti dopravnej nehody bola jednoznačne vylúčená podľa slovenského práva. Smerodajným predpisom je Občiansky zákonník najmä ustanovenia o osobnostných právach a o nahradení nemajetkovej ujmy spôsobenej do osobnostných práv (§ 11 až § 13 Občianskeho zákonníka). Pokiaľ ide o vnútroštátnu právnu úpravu príslušné predpisy o povinnom poistení uvádzajú, že poistné krytie zahŕňa jednak škodu na zdraví, jednak škodu spôsobenú usmrtením resp. náklady pri usmrtení. Pojmy „škoda“ a „ náklady“ používané v tejto súvislosti sa odlišujú od pojmu „nemajetkovej ujmy“ podľa § 13 českého aj slovenského Občianskeho zákonníka. Zároveň, ale poistné predpisy nevylučujú výslovnú náhradu nemajetkovej ujmy. Z ustálenej judikatúry Súdneho dvora vyplýva, že členské štáty musia vykonávať svoje právomoci v tejto oblasti v súlade s právom Únie a najmä s čl. 1 tretej smernice a že vnútroštátne ustanovenia, ktoré upravujú odškodnenie poistných udalostí vyplývajúcich z premávky vozidiel, nemôžu zbavovať tento článok jeho potrebného účinku (pozri rozs. Súdneho dvora vo veci C-356/05, Farrell, bod 34 ).Vnútroštátna právna úprava definovaná na všeobecných a abstraktných kritériách nemôže odmietať alebo neprimerane posudzovať odškodnenie cestujúceho z jediného dôvodu jeho spoluúčasti na vzniku škody. Rozsah odškodnenia môže byť obmedzený iba vo výnimočných prípadoch, na základe individuálneho posúdenia a za rešpektovania práva Únie (pozri rozs. Súdneho dvora vo veci Farrell bod 35). Podľa názoru Komisie sú tieto zásady uvedené v judikatúre Súdneho dvora uplatniteľné aj na prejednávanú vec. Východiskom je zásada uvedená tak v Smernici 72/166/EHS a v Smernici 90/232/EHS ako aj v judikatúre Súdneho dvora, že právo Únie vyžaduje, aby bola náhrada škody spôsobenej prevádzkou motorového vozidla pokrytá povinným poistením. Súdny dvor EZVO rozhodol, že znenie tak Smernice 72/166/EHS ako aj Smernice 90/232/EHS zahŕňa akýkoľvek typ škody alebo ujmu bez ohľadu na to, či má majetkovú alebo nemajetkovú povahu a preto nie je možné z neho vyvodiť záver, že nemajetková ujma nespadá do rozsahu pôsobnosti Smernice. Čl. 3 ods. 1 Smernice 72/166/EHS a čl. 1 ods. 1 Smernice 90/232/EHS sa pritom musí vykladať v tom zmysle, že zahŕňa tak majetkovú škodu ako aj nemajetkovú ujmu, akou je bolesť alebo utrpenie. Odlišný výklad by bola nezlučiteľný s cieľmi voľného pohybu a zaručene porovnateľného zaobchádzania s obeťami dopravných nehôd v celom EHP bez ohľadu na miesto, kde sa nehoda stala (pozri rozs. súdneho dvora EZVO vo veci E-8/07 Nuguien body 26 a 27). Ďalej odporcovia uvádzajú, že si Súdny dvor rozsudkom zo dňa 24.10.2013 vo veci C-22/12 rozhodoval o prvej prejudiciálnej otázke v podstate o tom, či sa čl. 3 ods. 1 prvej Smernice a čl. 1 ods. 1 tretej Smernice majú vykladať v tom zmysle, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obeti usmrtených pri dopravnej nehode. Na takto položenú otázku bolo zodpovedané tak, že čl. 3 ods. 1 prvej smernice, čl. 1 ods. 1 a 2 druhej smernice a čl. 1 ods. 1 tretej smernice sa majú vykladať v tom zmysle, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obeti usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. Povinnosť krytia poistením je zabezpečená a definovaná právnou úpravou Únie, rozsah náhrady škody sa v zásade spravuje vnútroštátnym právom ( pozri rozsudok Marques Almeida, bod 28). Členské štáty sú teda povinné zabezpečiť, aby zodpovednosť za škodu spôsobenú prevádzkou motorových vozidiel, ktorá sa uplatňuje podľa ich vnútroštatného práva, bola krytá poistením v súlade s ust. prvej, druhej a tretej Smernice (pozri rozsudok Marques Almeida, bod 30). Druhá a tretia Smernica určili aká škoda bude krytá a aké budú podmienky povinného poistenia tým, že tieto Smernice určili povinné krytie niektorých škôd v určitých minimálnych výškach, medzi ktorými v čl. 1 ods. 1 druhej Smernice nachádza najmä ujma na zdraví. Vzhľadom na odpoveď Súdneho dvora na prvú prejudiciálnu otázku nie je potrebná odpoveď na druhú otázku. Navrhovatelia majú za to, že vo svetle rozsudku Súdneho dvora, vnútroštátne právo umožňuje rodinným príslušníkom obete dopravnej nehody požadovať náhradu utrpenej nemajetkovej ujmy a náhrada tejto ujmy musí byť krytá povinným poistením motorového vozidla. Unijné právo vzťahy ohľadne náhrady škody nereguluje. Za stavu, že právo umožňuje navrhovateľom požadovať náhradu nemajetkovej ujmy, je dôvodný záver, že takáto náhrada nemajetkovej ujmy musí byť likvidovaná z povinného zmluvného poistenia. Právna úprava, ktorá by tomuto odporovala, bráni naplneniu cieľa vo vyššie uvedených smerníc EÚ a takáto právna úprava sa nesmie použiť. Prvostupňový súd bol nedôsledný, ak v rozpore s cieľmi relevantných smerníc únie nezaviazal odporcu 2/, a ktorý podľa zistených okolností musí likvidovať náhradu nemajetkovej ujmy. Zmyslom a cieľom poistenia zodpovednosti za škodu spôsobenú prevádzkou motorových prostriedkov je pokryť z poistenia náhradu ujmy v najširšom význame slova. Riziko vzniku škôd pri prevádzke dopravných prostriedkov je veľmi vysoké a nemá žiadnu logiku obmedzovať poistné plnenie a prenášať ho na plecia osôb, ktoré za účelom nepredvídateľných situácií sa nechali resp. sa museli povinné zmluvne poistiť a ktoré ani nedokážu ekonomicky zvládnuť zaplatenie náhrady vzniknutej ujmy. Navrhovatelia ďalej poukázali na rozsudok Súdneho dvora EÚ vo veci Drozdovs C-277/12 , podľa ktorého čl. 3 ods. 1 Smernice Rady 72/166/EHS z 24. apríla 1972 a čl. 1 ods. 1 a 2 druhej Smernice Rady 84/5/EHS z 30. decembra 1983 sa majú vykladať v tom zmysle, že povinné poistenie zodpovednosti za škodu spôsobenú prevádzkou motorových vozidiel má pokrývať aj náhradu nemajetkovej ujmy spôsobenej blízkym osobám obeti usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. Proti rozsudku súdu prvého stupňa podal v zákonnej lehote odvolanie odporca 1/ a to čo do výroku priznanej výšky nemajetkovej ujmy jednotlivým navrhovateľom 1/, 2/ a 3/, ďalej čo do výroku o zamietnutie návrhu vo vzťahu k odporcovi 2/ a taktiež čo do uloženej povinnosti odporcu 1/ zaplatiť súdny poplatok v sume 996,- eur z dôvodov, že súd prvého stupňa z vykonaného dokazovania nevyvodil správny právny záver, čo sa týka priznania výšky nemajetkovej ujmy vo vzťahu k navrhovateľom 1/ až 3/, ale aj v časti zamietnutia návrhu vo vzťahu k odporcovi 2/ z dôvodu, že nie je pasívne legitimovaný. Čo sa týka pasívnej legitimácie odporcu 2/, toto rozhodnutie súdu prvého stupňa vo vzťahu k odporcovi 2/ nie je správne, pretože, ak vnútroštátne právo umožňuje rodinným príslušníkom obete dopravnej nehody požadovať náhradu utrpením nemajetkovej ujmy, náhrada tejto ujmy musí byť krytá povinným poistením motorového vozidla. Unijné právo vzťahy ohľadne náhrady škody nereguluje. Harmonizácia sa týka až následného poistného krytia náhrady utrpenej nemajetkovej ujmy, ak ju vnútroštátnej právo priznáva. Za stavu, že právu v príslušných ustanoveniach Občianskeho zákonníka umožňuje navrhovateľovi požadovať náhradu nemajetkovej ujmy je dôvodný záver, že takáto náhrada nemajetkovej ujmy musí byť likvidovaná z povinného zmluvného poistenia. Právna úprava, ktorá by tomuto odporovala bráni naplneniu cieľa smerníc EÚ a takáto právna úprava sa nesmie použiť. Ďalej odporca 1/ uviedol, že vo svojich písomných vyjadreniach poukázal na výklad pojmu škoda, použitých v zák. č. 381/2001 Z.z., ktorý je treba chápať extenzívne v tom zmysle, že tento pojem zahŕňa aj náhradu nemajetkovej ujmy z titulu občianskeho - právnej zodpovednosti. V tejto súvislosti citoval stanovisko sudcu JUDr. Rudolfa Čirča vo veci vedenej NS SR sp. zn. 4Cdo/168/2009. Ďalej odvolateľ uviedol, že právne závery prvostupňového súdu, že zo zák. č. 381/2001 Z.z. nevyplýva ani jeden zo spôsobov, ktorý by založil pasívnu legitimáciu odporcu 2/ resp. v danom prípade pasívnu solidaritu, pričom ani ust. § 15 nedáva podľa prvostupňového súdu pre tento záver dostatočný podklad, nie sú správne a preto má za to, že odporca 2/ je pasívne legitimovaným subjektom. Ďalej odporca 1/ uviedol, že sa nestotožňuje s výškou nemajetkovej ujmy, ktorú súd priznal navrhovateľom 1/ až 3/. Aj keď prvostupňový súd správne v odôvodnení uvádza kritériá, z ktorých vychádzal a to závažnosť vzniknutej ujmy a okolnosti, za ktorých došlo k neoprávnenému zásahu, tieto kritériá nepremietol do výroku svojho rozhodnutia. Odporca najmä uviedol, že odo dňa nehody, ani počas trestného konania, ani počas samotného konania o náhradu nemajetkovej ujmy nepopieral, že v dôsledku jeho nedbanlivostného konania došlo k usmrteniu p. K. C. a mal. R. H. a tieto okolnosti napĺňajú prvé kritérium a to závažnosť ujmy. Čo sa však týka druhého kritéria a to okolnosti, za ktorých došlo k neoprávnenému zásahu je toho názoru, že zo strany súdu prvého stupňa tieto okolnosti neboli vyhodnotené správne a nebol z nich vyvodený správny záver. Súd prvého stupňa v danom prípade vychádzal z rozsudku Okresného súdu Bratislava 3 č. k. 46T/209/2009, súčasťou ktorého bol i znalecký posudok 13/2009 zo dňa 21.4.20089 znalca Ing. Igora Šimka. Zo znaleckého posudku vyplýva, že z technického hľadiska bolo príčinou dopravnej nehody nielen nesprávna technika jazdy vodiča vozidla odporcu 1/, ale aj nesprávne používanie cestnej komunikácie zo strany chodkyne, ktorá prechádzala cez vozovku mimo plochy vyznačeného priechodu pre chodcov a prechádzala cez vozovku v čase, keď na to nebola situácia z technického hľadiska spôsobilá. Znalec ďalej uvádza, že technickou príčinou dopravnej nehody bolo v prvom rade nesprávne konanie chodkyne C. ako účastníčky cestnej premávky a následne tiež nereagovanie vodiča na chybné konanie chodkyne. Súd prvého stupňa vo svojom rozhodnutí považoval za potrebné uviesť, že k dopravnej nehode došlo mimo prechodu pre chodcov až v druhom jazdnom pruhu v smere jazdy vodiča a ak by chodkyňa venovala pozornosť prichádzajúcemu vozidlu stačilo nevkročiť do jazdného pruhu vodiča a teda dať mu prednosť a zároveň mala zodpovednosť aj za 5 roč. vnučku. Chodkyňa sa nemala spoliehať na včasnú reakciu prichádzajúceho vodiča, že zabrzdí včas a dá jej prednosť. Súd prvého stupňa na základe uvedeného potom konštatoval mieru spoluzavinenia chodkyne p. C. a spolu s ňou mal. R. vo výške 50 %, čo je podľa názoru odporcu 1/ nesprávne. Nesprávne používanie cestnej premávky dospelej osoby p. C. ako chodkyne a ako účastníčky cestnej premávky je treba vyhodnotiť najmä vo vzťahu k mal. R., ktorá vo veku 5 rokov nemohla v žiadnom prípade posúdiť dôsledky svojho konania a za jej nesprávne použitie cestnej premávky ako mal. osoby v nízkom veku bola plne zodpovedná len stará matka p. C.. Súdom stanovená výška nemajetkovej ujmy za smrť mal. R. vo vzťahu k odporcovi 1/ je preto neopodstatnená. Súd okolnosti v tomto smere vôbec nevyhodnotil, hoc prechádzanie mal. R. bolo výlučne v réžii dospelej osoby chodkyne p. C.. Neodvrátiteľné a trvalé následky vo vzťahu k úmrtiu maloletej nemožno pripísať v rovnakom rozsahu odporcovi 1/ tak, ako p. C. a dôvodiť, že spoluzavinenie p. C. je rovnaké vo vzťahu k nej ako k mal. R.. Taktiež samotné určenie výšky nemajetkovej ujmy vo vzťahu k jednotlivým navrhovateľom je neadekvátne, nakoľko, pokiaľ by nebola súdom stanovená miera spoluzavinenia 50 % za konanie p. C., tak potom navrhovateľke 1/ by bola priznaná titulom úmrtia dcéry suma 15.000,- eur a titulom úmrtia matky 10.000,- eur, navrhovateľovi 2/ by bola priznaná suma 15.000, - eur titulom úmrtia dcéry a 4.000,- eur titulom úmrtia svokry a navrhovateľovi 3/ by bola priznaná suma 10.000,- eur titulom úmrtia sestry a 10.000,- eur titulom úmrtia starej matky, čo všetky spolu predstavuje sumu 64.000,- eur. Takúto sumu však nie je možné považovať za primeranú sumu ktorá by nebola nástrojom na získanie neprimeraných finančných prostriedkov pre jednu rodinu. Účelom finančného zadosťučinenia nie je kompenzovať navrhovateľom stratu ich blízkych, ale do istej miery kompenzovať ich útrapy smrťou vyvolané, ale pri stanovení konečnej výšky nemajetkovej ujmy musí byť zachovaná požiadavka nezneužívať tento prostriedok na neprípustné obohacovanie. Odporca 1/ uviedol, že už v konaní poukazoval na to, že z dokazovania nebol preukázaný rovnaký zásah do osobnostných práv a právom chránených záujmov navrhovateľov. Je nesporné, že k najväčšiemu zásahu došlo na strane navrhovateľky 1/, avšak čo sa týka navrhovateľa 2/ a navrhovateľa 3/ intenzita zásahu bola neporovnateľne nižšia, čo sa nepremietlo do výroku. V tejto súvislosti odporca 1/ poukázal, že záverečná správa k dlhodobej výpomoci spoločnosti Charitas nemá dostatočne relevantný význam na preukázanie intenzity zásahu v posudzovanej veci. Uvedená spoločnosť sa zaoberá mobilnými, rodinnými a opatrovateľskými službami a s rodinou začala spolupracovať až v apríli 2010 kedy bola do rodiny nasadená spoločníčka. Dôvodom poskytnutia pomoci podľa správy bolo, že matka ktorá trpí chronickými, fyzickými ťažkosťami (jednalo sa o obdobie po narodení dvojičiek už po nehode) je starostlivosťou o deti a domácnosť úplne preťažená. Popri bábätkách jej chýba čas a starostlivosť o syna S.. Odporca 2/ v konaní namieta uvedenú správu a má za to, že nie je objektívnym dôkazom na preukázanie intenzity zásahu do práv navrhovateľov. Organizácia nie je odborne znalou organizáciou, disponovala len informáciami ktoré jej poskytli navrhovateľ 1/ prípadne navrhovateľ 2/ a intenzitu zásahu a skutočný psychický stav navrhovateľov 1/, 2/, 3/ by mohol objektívne posúdiť len psychológ prípade psychiater, znalci z odboru daného odvetvia. Nehoda sa stala v lete v roku 2008, do apríla 2010 nebolo v konaní preukázané, že by rodina navštevovala odbornú pomoc psychológa prípadne psychiatra a ani závery odborníka - znalca prípadne ošetrujúceho lekára neboli v konaní v zákonom stanovenej lehote podľa § 118a O.s.p. preukázané. Pomoc organizácie nastala až po narodení ďalších detí dvojičiek. Čo sa týka odvolania v časti ohľadne uloženia povinnosti zaplatenie súdneho poplatku vo výške 996,- eur v danom prípade odporca 1/ požiadal o oslobodenie od platenia súdnych poplatkov z dôvodu, že nemajetný a dlhodobo bez pravidelného príjmu, má len príležitostné brigády. V dôsledku dopravnej nehody nastúpil na výkon trestu a prišiel o zamestnanie. Nemá žiaden majetok, nehnuteľnosti a ani hnuteľné veci vyššej hodnoty či finančnú hotovosť s tým, že má zákonnú vyživovaciu povinnosť voči dvom deťom po rozvode manželstva. V súčasnosti si nemôže nájsť adekvátne zamestnanie, je evidovaný na úrade práce ako uchádzať zamestnanie. K odvolaniu odporcu 1/ zaslali písomné vyjadrenie navrhovatelia 1/ až 3/, v ktorom uviedli, že súhlasia s názorom odporcu 1/, že právne predpisy upravujúce poistenie zodpovednosti za škodu spôsobenú prevádzkou motorových vozidiel sa majú vykladať v tom zmysle, že povinné poistenie zodpovednosti za škodu spôsobenú prevádzkou motorového vozidla má pokrývať aj náhrada nemajetkovej ujmy spôsobenej blízkym osobám obeti usmrtených pri dopravnej nehode, čím je daná pasívna legitimácia odporcu 2/. K samotnej výške škody uviedli, že odporca 1/ tak v trestnom ako aj v civilnom konaní neuviedol dôvod pre ktorý sa nevenoval situácii v cestnej premávke, čím neumožňuje hodnotiť presnejšie jeho zlyhanie z dôkazného hľadiska. Počas doby trvania celého trestného konania bol zo strany odporcu 1/ problematické dosiahnuť čo i len čiastočnú náhradu materiálnej ujmy, ktorú odmietol hradiť v celej výške poisťovateľ, kedy si navrhovatelia nemohli dovoliť zaobstarať ani náhrobný kameň pre usmrtené dieťa a jeho starú mamu. Ďalej navrhovatelia poukázali na konanie odporcu 1/, keď zo znaleckého posudku vyplýva jednoznačný záver, že pred zrážkou s usmrtenými osobami ani len nebrzdil, začal brzdiť až po náraze, bol jasný deň, nič mu nebránilo vo výhľade a z kamerových záznamov, ktoré dokumentuje jeho správanie a spôsob jazdy je zrejmé, že akýmkoľvek minimálnym úhybnym manévrom mohol a mal zrážke ľahko zabrániť. Zlyhanie odporcu 1/ je o to závažnejšie, keď chodkyne sa v čase nárazu nachádzali tesne pri ľavom okraji vozovky t.j. tesne pred vstupom na chodník pre chodcov. V tomto smere upriamujú pozornosť str. 24 znaleckého posudku. Náhradu nemajetkovej ujmy vo výške vyčíslenej nominálne v petite žaloby považujú navrhovatelia za primeranú. K odvolaniu navrhovateľov 1/ až 3/ ako aj k odvolaniu odporcu 1/ zaslal písomné vyjadrenie odporca 2/, v ktorom uviedol, že rozhodnutie súdu ohľadne neexistencie pasívnej, vecnej legitimácie odporcu v 2/ radu považuje za správne a v súvislosti s tým poukazuje okrem odôvodnenia rozsudku súdu prvého stupňa aj na ich vyjadrenie zo dňa 14.3.2014 a 25.11.2013. Je toho názoru, že nemajetková ujma spôsobená blízkym osobám obetí usmrtených pri dopravnej nehode je pokrytá povinným poistením zodpovednosti za škodu spôsobenú prevádzkou motorového vozidla len v prípade, že jej náhradu na základe zodpovednosti za škodu upravuje vnútroštátne právo uplatniteľné v spore vo veci samej. Tento záver je zrejmý aj z rozsudku ESD vo veci C-22/12. Vo svojom výroku konštatuje, že príslušné ustanovenie prvej, druhej a tretej smernice sa má vykladať aj v tom zmysle, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. Vnútroštátne právo konkrétne zákon č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla v § 4 v tomto konaní prejednávaný druh nemajetkovej ujmy neupravuje. Opačný záver teda podporujúci existenciu pasívnej, vecnej legitimácie odporcu v druhom rade založenú smernicami by priznával nepriamy účinok smernice, ktorý je contra legem, najmä vzhľadom na systematiku náhrady škody a nemajetkovej ujmy v našom právnom poriadku, teda priznával by jednotlivcovi právo bez toho, aby tomuto právu svedčila povinnosť druhého účastníka právneho vzťahu v tomto prípade odporcovi 2/. Takáto aplikácia smernice je však vylúčená aj z rozhodovacej praxe ESD. Keďže právny poriadok Európskej únie rieši pokiaľ ide o problematiku poistenie zodpovednosti za škodu spôsobenú prevádzkou motorového vozidla len povinnosť krytia škody a nerieši náhradu nemajetkovej ujmy pozostalých po obetí dopravnej nehody, nakoľko určenie rozsahu náhrady škody je výslovne v právomoci členského štátu, je práve v znení zákona č. 381/2001 Z.z. rozhodujúce, pokiaľ ide o určenie tohto, či je takáto nemajetková ujma poistením zodpovednosti krytá. Na základe uvedeného žiadajú, aby odvolací súd rozhodnutie súdu prvého stupňa ako vecne správne potvrdil. Krajský súd v Trnave ako súd odvolací (§ 10 ods. 1 O.s.p.) po zistení, že všetky odvolania boli podané včas (204 ods. 1 O.s.p.) oprávnenou osobou - účastníkom konania (§ 201 O.s.p.) proti rozhodnutiu proti ktorému je odvolanie prípustné (§ 201 a § 202 O.s.p.) po skonštatovaní, že odvolania majú zákonom predpísané náležitosti (§ 205 ods. 1 O.s.p.) a že odvolatelia použili zákonom prípustné odvolacie dôvody (§ 205 ods. 1 písm. a), d) a f) O.s.p.) preskúmal napadnuté rozhodnutie v medziach daných rozsahom a dôvodmi odvolania (§ 212 ods. 1 O.s.p.) postupom bez nariadenia odvolacieho pojednávania (§ 214 ods. 2 O.s.p.) a dospel k záveru, že odvolanie navrhovateľov ako aj odvolanie odporcu 1/ sú dôvodné, v dôsledku čoho je nevyhnutné napadnutý rozsudok súdu prvého stupňa zrušiť a vec mu vrátiť na ďalšie konanie. Predmetom konania pred súdom prvého stupňa vedeného pod sp. zn. 21C 15/2011 je návrh navrhovateľov ktorým sa domáhajú vydania rozhodnutia, aby súd uložil odporcom 1/ a 2/ spoločne a nerozdielne zaplatiť navrhovateľke 1/ sumu 33.194,- eur a 33.194,- eur, navrhovateľovi 2/ 33.194,- eur a 33.194,- eur, navrhovateľovi 3/ 33.194,- eur a 33.194,- eur spolu s úrokom z omeškania vo výške 9% ročne odo dňa podania návrhu na súd zaplatenie náhradu trov konania. Predmetom odvolacieho konania je posúdenie správnosti postupu a rozhodnutia súdu prvého stupňa ktorým bol odporca 1/ zaviazaný zaplatiť navrhovateľke 1/ sumu 12.000,- eur, navrhovateľovi 2/ sumu 9.000,- eur a navrhovateľovi 3/ sumu 10.000,- eur všetko do troch dní od právoplatnosti rozsudku ako aj v časti zamietnutia návrhu a uloženia povinnosti odporcovi 1/ zaplatiť Okresnému súdu Trnava súdny poplatok za návrh vo výške 996,- eur do troch dní od právoplatnosti rozsudku. Odvolací súd po preskúmaní napadnutého rozsudku, ako aj celého obsahu spisového materiálu dospel k záveru, že súd prvého stupňa vec nesprávne právne posúdil, skutkový stav nezistil v rozsahu potrebnom pre vyhlásenie rozsudku, na základe vykonaných dôkazov dospel k nesprávnym skutkovým zisteniam a napadnutý rozsudok nie je preskúmateľný pre nedostatok dôvodov. Podľa § 221 ods. 1 písm. f) a h) OSP súd rozhodnutie zruší, len ak účastníkovi konania sa postupom súdu odňala možnosť konať pred súdom; alebo ak súd prvého stupňa nesprávne vec právne posúdil tým, že nepoužil správne ustanovenie právneho predpisu a nedostatočne zistil skutkový stav. Odňatím možnosti konať pred súdom sa rozumie postup súdu, ktorý znemožnil účastníkovi konania realizáciu tých procesných práv, ktoré mu Občiansky súdny poriadok priznáva (napr. právo zúčastniť sa pojednávania, robiť prednesy, navrhovať dôkazy a pod.). Odňatie možnosti konať pred súdom je relevantné vtedy, ak išlo o postup nesprávny (uvažované z hľadiska zachovania postupu súdu určeného zákonom alebo ďalšími všeobecne záväznými právnymi predpismi) a ak sa postup súdu prejavil v priebehu konania, a tiež pri rozhodovaní. Navrhovatelia 1/ až 3/ sa svojou žalobou domáhajú voči odporcom 1/a 2/ náhrady nemajetkovej ujmy z dôvodu, že odporca 1/ ako vodič osobného motorového vozidla zavinil dopravnú nehodu, pri ktorej zomrela p. M. C. (matka navrhovateľky 1/) a maloletá R. H. ( dcéra navrhovateľov 1,2/ a zároveň sestra navrhovateľa 3/). Odporca 2/ je na základe poistnej zmluvy uzavretej s odporcom 1/ poistiteľom zodpovednosti za škodu spôsobenú prevádzkou motorového vozidla v zmysle zákona č. 381/2001 Z.z. Z obsahu preskúmavaného spisu odvolací súd zistil, že v konaní je medzi účastníkmi spornou skutočnosť, či je daná pasívna legitimácia odporcu 2/, teda či je v prejednávanej veci nositeľom subjektívnej povinnosti vyplývajúcej z hmotného práva s čím súvisí ďalšia sporná otázka, či sa plnenie vylývajúce zo zodpovednosti za škodu spôsobenú prevádzkou motorového vozidla v zmysle zákona č. 381/2001 Z.z. vzťahuje aj na nemajetkovú ujmu, na ktorú majú navrhovatelia nárok v zmysle ustanovení § 11 a § 13 Občianskeho zákonníka. Súd prvého stupňa dospel k záveru, že náhrada nemajetkovej ujmy v peniazoch ako jedna z foriem satisfakcie za neoprávnený zásah do života a zdravia fyzickej osoby, nepatrí medzi nároky kryté poistením zodpovednosti za škodu spôsobenú prevádzkou motorového vozidla. Súd vychádzal aj z rozsudku Súdneho dvora 24.10.2013 vo veci C-22/12, ktorý rozhodol, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. Unijné právo vzťahy ohľadne náhrady škody nereguluje, keď harmonizácia sa týka až následného poistného krytia utrpenej nemajetkovej ujmy, ak ju vnútroštátne právo priznáva. Uplatnenie nároku v zmysle § 13 Občianskeho zákonníka logicky a systematicky nespadá pod úpravu náhrady škody a spadá pod právne prostriedky na ochranu práv na ochranu osobnosti. V tomto prípade právo na náhradu nemajetkovej ujmy v peniazoch predstavuje peňažnú satisfakciu, nie náhradu škody. Účelom práva na peňažné zadosťučinenie je vyvážiť a zmierniť nemajetkovú ujmu peňažnou formou, čím sa síce približuje funkcii reparačnej, aká je aj pri náhrade škody, avšak vychádza z iných predpokladov. Nárok na nemajetkovú ujmu nie je nárokom na náhradu škody a preto nemožno dospieť k záveru, že by bolo možné považovať výklad pojmu náhrada škody a škody na zdraví za eurokonformný výklad. Pojem škoda sa nedá stotožniť s pojmom ujma. Súd dospel k záveru, že zo zák. č. 381/2001 Z. z. nevyplýva ani jeden zo spôsobov, ktorý by založil pasívnu solidaritu odporcu 2/ s odporcom 1/, pričom ani ustanovenie § 15 nedáva pre tento záver dostatočný podklad, pretože ustanovenie § 15 zakladá len možnosť žalovať priamo poisťovňu, nielen škodcu. Odvolací súd dospel k záveru, že pasívna legitimácia odporcu 1/ je daná protiprávnym konaním, ktorého sa dopustil, pričom spôsobil smrť, čím bola vyvolaná nenapraviteľná ujma v osobnostnej sfére navrhovateľov. Pasívna legitimácia odporcu 2/, ktorý je poistiteľom odporcu 1/ a jeho povinnosť zaplatiť náhradu nemajetkovej ujmy v peniazoch vyplýva z ustanovení zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla, prihliadajúc aj na účel citovaného zákona a zmysel povinného zmluvného poistenia zodpovednosti za škody spôsobenej prevádzkou dopravných prostriedkov. Od 01.01.2002 povinné zmluvné poistenie je upravené v zákone č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla. Ust. § 15 zakladá priamy nárok poškodeného proti poisťovni, teda podľa § 15 zákona o povinnom zmluvnom poistení, poškodený je oprávnený uplatniť svoj nárok na náhradu škody priamo proti poistiteľovi a je povinný tento nárok preukázať. Poškodený, ako obeť dopravnej nehody, má neobmedzený priamy nárok na plnenie voči poistiteľovi. Poistiteľ vykonávajúci povinné zmluvné poistenie zodpovednosti má rovnaké právne postavenie ako priamy škodca. Poškodený teda môže priamo od neho požadovať náhradu škody. Poškodený môže uplatňovať náhradu škody spôsobenú prevádzkou motorového vozidla aj od poisteného škodcu, teda od odporcu 1/. Môžu svoj nárok uplatniť buď samostatne voči každému alebo spoločne žiadať plnenie aj proti poistiteľovi aj proti škodcovi, pričom plnenie môže dostať len raz, keďže navrhovatelia majú nárok na plnenie proti dvom subjektom z iného právneho dôvodu. Pokiaľ navrhovatelia uplatňujú nárok voči obom týmto subjektom, ich vzájomný vzťah je taký, že v tom rozsahu, v akom splnil veriteľovi jeden z nich, zaniká dlh a tým aj povinnosť druhého. Majú postavenie samostatných spoločníkov, nevzniká medzi nimi pasívna solidarita a jedným rozhodnutím môže byť každý z nich zaviazaný na splnenie celého dlhu veriteľovi, avšak vo výroku rozhodnutia musí byť vymedzený ich vzájomný vzťah ( že plnením jedného z nich zaniká v rozsahu tohto plnenia povinnosť druhého ). Preto, vzhľadom na uvedené, prvostupňový súd nepostupoval správne, keď žalobu voči odporcovi 2/ zamietol a odporcu 1/ výlučne samého zaviazal na plnenie vo vzťahu k navrhovateľom. Bolo preukázané, že poistný vzťah medzi odporcom 1/ a odporcom 2/ v čase vzniku dopravnej nehody existoval, išlo o poistný vzťah z titulu povinného zmluvného poistenia podľa zákona č. 381/2001 Z. z., navrhovatelia si uplatnili nárok vo vzťahu k obom týmto subjektom, preto nesprávna bola úvaha prvostupňového súdu o tom, že odporca 2/ nie je vo vzťahu k navrhovateľom pasívne legitimovaným. V prejednávanej veci bolo ďalej sporné, či je potrebné vykladať Smernicu Rady 72/166 EHS tak, že povinné zmluvné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode alebo nie, keď navrhovatelia a odporca 1/ boli toho názoru, že v danom prípade vnútroštátne právo náhradu na základe zodpovednosti poisteného za škodu upravuje a odporca 2/ bol toho názoru, že túto náhradu na základe zodpovednosti poisteného za škodu vnútroštátne právo nepriznáva. Podľa § 11 Občianskeho zákonníka fyzická osoba má právo na ochranu svojej osobnosti, najmä života a zdravia, občianskej cti a ľudskej dôstojnosti, ako aj súkromia, svojho mena a prejavov osobnej povahy. Podľa § 13 Občianskeho zákonníka fyzická osoba má právo najmä sa domáhať, aby sa upustilo od neoprávnených zásahov do práva na ochranu jeho osobnosti, aby sa odstránili následky týchto zásahov a aby mu bolo dané primerané zadosťučinenie (ods. 1). Pokiaľ by sa nezdalo postačujúce zadosťučinenie podľa odseku 1 <. najmä preto, že bola v značnej miere znížená dôstojnosť fyzickej osoby alebo jeho vážnosť v spoločnosti, má fyzická osoba tiež právo na náhradu nemajetkovej ujmy v peniazoch (ods. 2). Výšku náhrady podľa odseku 2 <. určí súd s prihliadnutím na závažnosť vzniknutej ujmy a na okolnosti, za ktorých k porušeniu práva došlo (ods. 3). Podľa § 4 zák. č. 381/2001 Z.z. poistenie zodpovednosti sa vzťahuje na každého, kto zodpovedá za škodu spôsobenú prevádzkou motorového vozidla uvedeného v poistnej zmluve (ods. 1). Poistený má z poistenia zodpovednosti právo, aby poisťovateľ za neho nahradil poškodenému uplatnené preukázané nároky na náhradu a) škody na zdraví a nákladov pri usmrtení, b) škody vzniknutej poškodením, zničením, odcudzením alebo stratou veci, c) účelne vynaložených nákladov spojených s právnym zastúpením pri uplatňovaní nárokov podľa písmen a), b) a d), ak poisťovateľ nesplnil povinnosti uvedené v § 11 ods. 6 písm. a) alebo písm. b) alebo poisťovateľ neoprávnene odmietol poskytnúť poistné plnenie, alebo neoprávnene krátil poskytnuté poistné plnenie, d) ušlého zisku (ods. 3). Poistený má z poistenia zodpovednosti právo, aby poisťovateľ za neho nahradil príslušným subjektom uplatnené, preukázané a vyplatené náklady zdravotnej starostlivosti, nemocenské dávky, dávky nemocenského zabezpečenia, úrazové dávky, dávky úrazového zabezpečenia, dôchodkové dávky, dávky výsluhového zabezpečenia a dôchodky starobného dôchodkového sporenia, ak poistený je povinný ich nahradiť týmto subjektom (ods. 3). Poistený má právo, aby poisťovateľ za neho poskytol poškodenému poistné plnenie v rozsahu podľa odseku 2, ak ku škodovej udalosti, pri ktorej táto škoda vznikla a za ktorú poistený zodpovedá, došlo v čase trvania poistenia zodpovednosti, ak tento zákon neustanovuje inak (ods. 4). Odvolací súd v tomto prípade súhlasí s odvolacou námietkou navrhovateľov týkajúcou sa harmonizácie práva v rámci Európskej únie a rozhodnutí ESD a má za to, že vnútroštátny orgán aplikácie práva sa má vždy usilovať o eurokonformný výklad vnútroštátneho práva, t. j. výklad v súlade s komunitárnym právom, aby sa tak zabezpečil „reálny účinok“ príslušnej smernice bez ohľadu na to, či ustanovenia použité pri výklade majú alebo nemajú priamy účinok. Súd členského štátu môže prostredníctvom eurokonformnej interpretácie vyplniť medzery vnútroštátneho právneho predpisu samotnými ustanoveniami smernice. V tejto súvislosti odvolací súd poukazuje na výklad pojmov „náhrada škody, škoda na zdraví“ výchádzajúc z rozsudku Súdneho dvora Európskej únie č. C-22/12 zo dňa 24. októbra 2013. Citovaným rozsudkom C-22/12 zo dňa 24. októbra 2013 Súdny dvor Európskej únie rozhodol, že ak vnútroštátne právo umožňuje rodinným príslušníkom obete dopravnej nehody požadovať náhradu utrpenej nemajetkovej ujmy, náhrada tejto ujmy musí byť krytá povinným poistením motorového vozidla. ESD súčasne upozornil, že i keď nerozhoduje vnútroštátny spor, vnútroštátnemu súdu prináleží, aby rozhodol právnu vec v súlade s rozhodnutím Súdneho dvora, pričom týmto rozhodnutím sú rovnako viazané ostatné vnútroštátne súdne orgány, na ktoré bol podaný návrh s podobným problémom. Súdny dvor ďalej spresnil, že ujma na zdraví, ktorá musí byť podľa druhej smernice (Smernica Rady 84/5/EHS z 30. decembra 1983) krytá, predstavuje akúkoľvek ujmu, ktorá bola spôsobená zásahom do osobnej integrity, čo zahŕňa tak fyzickú, ako aj psychickú traumu. Preto medzi škody, ktoré sa musia nahradiť v súlade s právom Únie, patrí aj nemajetková ujma, ktorej náhradu na základe zodpovednosti poisteného za škodu upravuje vnútroštátne právo uplatniteľné v danom spore. Napokon ESD uviedol, že ochrana podľa prvej smernice (Smernica Rady 72/166/EHS z 24. apríla 1972) platí pre akúkoľvek osobu, ktorá je podľa vnútroštátnych právnych predpisov upravujúcich zodpovednosť za škodu oprávnená na náhradu škody spôsobenej motorovými vozidlami. Odvolací súd sa stotožňuje s názorom, podľa ktorého účelom poistenia za škody spôsobené prevádzkou dopravných prostriedkov je zmierniť dôsledky škôd, ku ktorým došlo v súvislosti s touto prevádzkou. Aj podľa dôvodovej správy k zákonu č. 381/2001 Z.z. je usmrtenie pri dopravnej nehode najzávažnejším dôsledkom tejto udalosti. Pokiaľ podľa súdnej praxe usmrtenie pri dopravnej nehode vyvoláva nielen občianskoprávnu zodpovednosť za škodu, ale aj občianskoprávnu zodpovednosť za neoprávnený zásah do osobnostných práv, musí byť aj táto zodpovednosť predmetom poistného krytia. Ak by náhrada nemajetkovej ujmy pozostalých nemala byť predmetom poistného krytia, mohlo by to znamenať značné majetkové riziko subjektov zodpovedajúcich za takúto nemajetkovú ujmu, ktoré by v individuálnych prípadoch mohlo viesť aj k ich finančnému bankrotu. Zároveň by to mohlo znamenať aj neistotu pozostalých v tom smere, či im prisúdená náhrada bude aj skutočne poskytnutá, resp. riziko, že pri insolventnosti zodpovedného subjektu nebude vymožiteľná. Neprijateľnosť týchto dôsledkov vyžaduje extenzívnu interpretáciu pojmu škoda pre účely zákona č. 381/2001 Z.z. tak, že doň patrí aj náhrada nemajetkovej ujmy za zásah do osobnostných práv pozostalých, a teda že aj táto náhrada je predmetom poistného krytia. Pri výklade a aplikácii právnych predpisov totiž nemožno opomínať ich účel a zmysel, pričom platí, že súd nie je absolútne viazaný doslovným znením zákona, ale sa od neho smie a musí odchýliť, ak to vyžaduje účel zákona, história jeho vzniku, systematická súvislosť a pod. Odvolací súd sa v danom prípade stotožňuje s právnym názoru, ktorý bol vyslovený v odlišnom stanovisku k rozhodnutiu Najvyššieho súdu Slovenskej republiky z 20. apríla 2011 sp. zn. 4Cdo 168/2009 prezentovaný JUDr. Rudolfom Čirčom a teda, že pojem škoda je potrebné vykladať extenzívne v tom zmysle, že tento pojem zahŕňa aj náhradu nemajetkovej ujmy z titulu občiansko-právnej zodpovednosti za zásah do osobnostných práv pozostalých spočívajúcich v zásahu do práva na súkromie a rodinný život spôsobený usmrtením blízkej osoby pri prevádzke dopravných prostriedkov. Účelom poistenia za škody spôsobenej prevádzkou dopravných prostriedkov je zmierniť dôsledky škôd ku ktorým došlo v súvislosti s touto prevádzkou. Pokiaľ podľa súdnej praxe usmrtenie pri dopravnej nehode vyvoláva nielen občiansko-právnu zodpovednosť za škodu ale aj občiansko-právnu zodpovednosť za neoprávnený zásah do osobnostných práv musí byť aj táto zodpovednosť predmetom poistenia poistného krytia. Pri výklade a aplikácii právnych predpisov nemožno opomínať ich účel a zmysel pričom platí, že súd nie je absolútne viazaný doslovným znením zákona, ale sa od neho smie a musí odchýliť ak to vyžaduje účel zákona a história jeho vzniku, systematická súvislosť a pod. Prijatie zákona č. 381/2001 Z.z. bol výsledkom transpozície smerníc Európskej únie ktoré boli nahradené teraz platnou smernicou Európskeho parlamentu a Rady 2009/103 ES zo 16. septembra 2009 o povinnosti zodpovednosti za škodu spôsobenú prevádzkou motorových vozidiel a o kontrole plnenia povinnosti poistenia tejto zodpovednosti. Smernica síce nedefinuje pojem škoda, ale z jej textu je zrejmé, že pod týmto pojmom rozumie osobnú ujmu a škodu na majetku resp. používa slovné spojenie utrpenie ujmy alebo škody či používa termíny akákoľvek ujma alebo škoda alebo akákoľvek škoda. Komunitárne právo chápe škodu ako majetkovú tak aj nemajetkovú resp. za ujmu považuje majetkovú škodu aj nemajetkovú škodu (rozsudok Súdneho Dvora zo 6. mája 2010 vo veci C 63/09 Axel Wals proti Clickaer SA). Na základe uvedeného tak otázka zodpovednosti odporcov za vzniknutú nemajetkovú ujmu je daná, na rozdiel od rozhodnutia Najvyššieho súdu SR sp. zn. 4Cdo/168/2009, už judikovaná aj Súdnym dvorom EÚ dvoma rozsudkami zo dňa 24.10.2013, a to rozsudkom vo veci Haasová C-22/12 a rozsudkom vo veci Drozdovs C-277/12. Súčasťou náhrady škody (ujmy) spôsobenej na zdraví sú nielen ujmy majetkovej povahy, ale aj nemajetkové ujmy na základe výslovného znenia zákona, akými sú napr. bolesti a sťaženie spoločenského uplatnenia, ktoré sa odškodňujú v peniazoch. Právna teória prisudzuje zmysel škody (inej než materiálnej) aj iným ujmám nemajetkovej povahy, ktoré môžu vzniknúť z porušenia práva v dôsledku zásahu do inej než majetkovej sféry poškodeného, t.j. ujmam imateriálnym, morálnym, citovým, za ktoré prináleží poškodenému peňažná náhrada. Je potrebné poukázať na smernice Rady č. 72/166/ EHS; č. 90/232/EHS a č. 2000/26/ES, podľa ktorých členské štáty sú povinné prijať všetky primerané opatrenia zabezpečujúce, aby zodpovednosť za škodu spôsobenú prevádzkou motorových vozidiel bola pokrytá poistením s cieľom ochrany poistených strán a potenciálnych obetí nehôd a aby akékoľvek škody a ujmy v oblasti povinného poistenia nezostali neuhradené. S použitím eurokonformného výkladu pojmov „náhrada škody, škoda na zdraví“ sa v rámci náhrady škody odškodňuje aj nemajetková ujma spôsobená pozostalým po obeti dopravnej nehody, ktorú v širšom ponímaní treba považovať za škodu na zdraví. Rozsudok Európskeho súdneho dvora zo dňa 24. októbra 2013 (C-22/12), podľa výroku ktorého článok 3 ods. 1 Smernice Rady 72/166/EHS z 24.04.1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami a kontroly plnenia povinnosti poistenia tejto zodpovednosti, článok 1 ods. 1 a 2 druhej Smernice Rady č. 84/5/ EHS z 30. decembra 1983 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel, zmenenej a doplnenej smernicou Európskeho parlamentu a Rady č. 2005/15/EHS z 11.5.2005 a článok 1 prvý odsek tretej smernice Rady 90/232/EHS zo 14.05.1990 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel sa majú vykladať tak, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. V 56. bode rozsudku ESD konštatoval, že poškodené osoby pri svojom nároku sa opierajú o § 11 Občianskeho zákonníka, teda majú oporu vo vnútroštátnom práve. V 57. bode rozsudku sa uvádza, že tento záver nemôže spochybniť ani okolnosť predložená slovenskou vládou, podľa ktorej tieto paragrafy patria do tej časti českého i slovenského Občianskeho zákonníka, ktorá sa týka zásahov do ochrany osobnosti a ktorá je v zmysle týchto zákonníkov nezávislá od časti týkajúcej sa zodpovednosti za škodu v pravom zmysle slova. Súd musí nielen rešpektovať právo, ale jeho výklad a aplikácia musí smerovať k spravodlivému výsledku. Právo musí byť predovšetkým nástrojom spravodlivosti, nielen súborom právnych predpisov, ktoré sú mechanicky a formalisticky aplikované bez ohľadu na zmysel a účel toho ktorého záujmu chráneného príslušnou normou (citované z nálezu Ústavného súdu SR č. 2221/07 z 19.03.2008). V materiálnom právnom štáte nejde len o dodržiavanie práva bez ďalšieho, ale predovšetkým o dodržiavanie takých pravidiel správania, ktoré sú v súlade s hodnotami, na ktorých je právny poriadok vybudovaný. Právo je spoločenský normatívny systém, ktorého účelom je rozumné usporiadanie vzťahov medzi členmi spoločnosti. Už z tejto základnej funkcie práva vyplýva, že riešenia, ktoré sa požiadavke rozumného usporiadania vzťahov priečia, sú neprijateľné. Súdu jednoznačne prislúcha, aby sa zaoberal otázkou, či mechanická aplikácia zákona nemôže priniesť absurdné dôsledky a v prípade, že tomu tak je, aby takouto interpretáciou pomocou redukcie „add absurdum“ odmietol a aby zvolil výklad, ktorý bude v súlade so zmyslom a účelom zákona a ktorý bude racionálny a spravodlivý. V tomto konaní možno všeobecne vymedziť účel náhrady škody tak, že v prvom rade ide o vyrovnanie nevýhod, ktoré poškodený utrpel v dôsledku škodovej udalosti. Funkcia náhrady škody sa vykladá podľa účelu ochrany jednotlivých právnych noriem, ktorých porušenie vyvoláva zodpovednosť za škodu. Takto sa presúvajú kritériá náhrady z vyrovnania na funkciu zadosťučinenia pre poškodeného, ??na ktoré možno pozerať ako na plnenia so sankčnou funkciou vo vzťahu ku škodcovi, ktoré zároveň plnia aj preventívnu funkciu v záujme zabránenia ďalším škodám. V náhrade škody je ďalej potrebné vidieť aj akési "pokračovanie" práv. Uplatnením nároku na náhradu škody "pokračuje" subjektívne právo, z ktorého porušenia škoda vzišla. Ide len o pokračovanie v inej podobe tak, aby jeho hodnotový obsah zostal poškodenému zachovaný. Tak možno dospieť k predstave objektívnej hodnoty, ktorá predstavuje minimálnu škodu, v ktorej výške môže poškodený uplatniť nárok na náhradu škody. Spolkový ústavný súd vo veci princeznej Soraya Esfandiary-Bakhtiar (BVerfGE 34, 269) okrem iného uviedol: "Právo nie je vždy identické s množinou písaných zákonov, oproti pozitívnym právnym normám stanovených štátnou mocou môže vyvstať za určitých okolností" právo na viac ", ktoré nachádza svoj prameň v ústavne konformnom právnom poriadku a môže pôsobiť ako korektív vo vzťahu k písanému zákonu; toto nájsť a premietnuť do rozhodnutia je úlohou súdnictva. (...) Úlohy kladené na súdnictvo môžu obzvlášť požadovať, aby svoj výraz v akte hodnotiaceho poznania, ktorému nechýba ani voľný element, našli výraz hodnotovej predstavy imanentnej ústavne konformnému právnemu poriadku, ktoré však nie sú v textoch písaných zákonov buď vôbec alebo nedostatočne obsiahnuté, a aby boli premietnuté do rozhodnutia. Sudca sa pritom musí zdržať ľubovôle; jeho rozhodnutie musí spočívať na racionálnej argumentácii, musí z neho byť zrejmé, že písaný zákon neplní svoju funkciu spočívajúcu v spravodlivom vyriešení právneho problému. Sudcovské rozhodnutie tak vypĺňa medzeru v zákone podľa kritérií praktického rozumu a "podľa fundovaných všeobecných predstáv o spravodlivosti panujúcej v spoločnosti". Na základe vyššie uvedeného, tak odvolací súd dospel k záveru, že náhrada nemajetkovej ujmy v peniazoch ako jedna z foriem satisfakcie za neoprávnený zásah do života a zdravia fyzickej osoby, patrí medzi nároky kryté poistením zodpovednosti za škodu spôsobenú prevádzkou motorového vozidla v zmysle ust. § 4 ods. 2 zákona č. 381/2001 Z.z., keď pritom práve vychádzal aj z rozsudku Súdneho dvora z 24.10.2013 vo veci C-22/12, ktorý rozhodol, že povinné poistenie zodpovednosti za škodu spôsobenú prevádzkou motorového vozidla má pokrývať aj náhradu nemajetkovej ujmy spôsobenej blízkym osobám obetí usmrtených pri dopravnej nehode, ak jej náhradu na základe zodpovednosti poisteného za škodu upravuje vnútroštátne právo uplatniteľné v spore vo veci samej. V danom prípade vnútroštátne právo v ust. § 13 Občianskeho zákonníka túto náhradu upravuje, pretože účelom práva na peňažné zadosťučinenie je vyvážiť a zmierniť nemajetkovú ujmu peňažnou formou, čím plní funkciu reparačnú, rovnako ako je to pri náhrade škody. Súd prvého stupňa preto dospel k nesprávnemu záveru, že povinným zmluvným poistením zodpovednosti za škodu nie je krytá aj náhrada nemajetkovej ujmy za zásah do práva na súkromný a rodinný život pozostalých, spôsobený usmrtením blízkej osoby pri prevádzke dopravných prostriedkov a teda, že poisťovňa nie je nositeľom hmotnoprávnej povinnosti vyplývajúcej z poistnoprávneho vzťahu v prípade, ak predmetom konania je nárok pozostalých na náhradu nemajetkovej ujmy podľa § 13 ods. 2 OZ. S rozhodnutím Súdneho dvora EÚ je možné v celom rozsahu súhlasiť a vykladať zodpovednosť žalovaných najmä odporcu 2/ eurokonformne. Preto aj v tejto časti prvostupňový súd pochybil, keď pri rozhodovaní o zodpovednostnom subjekte uvedené okolnosti nevzal do úvahy. Ďalej sa odvolací súd zaoberal odvolacou námietkou odporcu 1/ a to, že súd prvého stupňa nesprávne vyhodnotil okolnosti za ktorých došlo k neoprávnenému zásahu keď poukázal na Znalecký posudok č.13/2009 zo dňa 21.4.20089 znalca Ing. Igora Šimka z ktorého vyplýva, že z technického hľadiska bolo príčinou dopravnej nehody nielen nesprávna technika jazdy vodiča vozidla - odporcu 1/, ale v prvom rade bolo technickou príčinou dopravnej nehody nesprávne konanie chodkyne p.C., ktorá prechádzala cez vozovku mimo plochy vyznačeného priechodu pre chodcov a prechádzala cez vozovku v čase, keď na to nebola situácia z technického hľadiska spôsobilá. Súd prvého stupňa na základe uvedeného potom konštatoval mieru spoluzavinenia chodkyne p. C. a spolu s ňou aj mal. R. vo výške 50 %, čo podľa názoru odporcu 1/ je nesprávne.Odvolací súd sa v tejto súvislosti stotožňuje z rozhodnutím súdu prvého stupňa o miere spoluzavinenia odporcu 1/ a neb. chodkyne p. C. a to u každého na 50 %, nakoľko z vykonaného dokazovania a to najmä rozsudkom Okresného súdu Bratislava III. zo dňa 10.12.2009 sp. zn. 46 T 92/2009, konkrétne zo záverov znaleckého dokazovania jasne vyplýva, že v prvom rade bolo technickou príčinou nehody nesprávne konanie chodkyne p.C., ktorá sa pred vstupom do vozovky zodpovedne nepresvedčila, či môže cez vozovku bezpečne prechádzať, keď do vozovky vstúpila mimo vyznačeného priechodu pre chodcov a cez vozovku prechádzala v čase, keď na to nebola situácia z technického hľadiska spôsobilá a druhou príčinou bola nesprávna technika jazdy vodiča, ktorý na vstup chodkýň do jazdného pásu vozovky a pohyb v smere jeho jazdnej dráhy nereagoval včas intenzívnym brzdením a bolo povinnosťou vodiča reagovať na pohyb chodkýň už v čase, keď z priestoru niky začali vstupovať do pravého jazdného pruhu vozovky. Z uvedeného tak vyplýva, že v prvom rade bolo technickou príčinou dopravnej nehody nesprávne konanie chodkyne p.C., avšak na strane druhej mohol odporca 1/ zabrániť nehode správnou technikou jazdy a to včasným intenzívnym brzdením a zastavením vozidla ešte pred nebezpečným prierezom vozovky, načo mal odporca 1/ dosť času a k nenapraviteľnému následku by nebolo došlo. Odvolací súd však vidí nepreskúmateľnosť rozhodnutia súdu prvého stupňa vo vyhodnotení okolnosti za ktorých došlo k neoprávnenému zásahu vo vzťahu medzi odporcom 1/ a neb. mal. R., nakoľko táto vstúpila do vozovky na pokyn a v sprievode dospelej osoby - starej matky neb. p. C. a z uvedeného tak nie je zrejmé, prečo aj u mal. R. bola daná miera spoluzavinenia vo výške 50%. Ustanovenie § 157 ods. 2 O.s.p. výstižne určuje, že súd v odôvodnení posúdi zistený skutkový stav podľa príslušných ustanovení, ktoré použil. Súd v rámci právneho posúdenia v odôvodnení rozhodnutia nielen vysvetlí, prečo určité zákonné ustanovenie použil, ale zároveň tiež obsah použitého zákonného predpisu vyloží, a to predovšetkým v tom zmysle, aby bol účastníkmi konania pochopený predovšetkým vzťah medzi skutkovými zisteniami a právnym posúdením v konaní o prejednávanej veci, a prečo teda logicky muselo byť citované zákonné ustanovenie použité. Súd prvého stupňa pri odôvodnení napadnutého rozhodnutia pochybil, ak z jeho obsahu nie je zrejmé akými úvahami sa pri rozhodovaní riadil, z ktorých skutočností vychádzal, ktoré skutočnosti považoval za preukázané a ktoré nie a to ohľadne vyhodnotenia okolnosti za ktorých došlo k neoprávnenému zásahu vo vzťahu medzi odporcom 1/ a neb. mal. R.. Potrebné je potom zdôrazniť, že nepreskúmateľnosť rozhodnutia môže nastať z dôvodu nedostatku právneho posúdenia veci ako aj jeho dôvodov. To znamená, že súd prvého stupňa sa nevysporiadal dostatočne právnym posúdením veci z rozhodnutia neboli rozpoznateľné jeho nosné dôvody, respektíve tieto dôvody nemali oporu vo výsledkoch vykonaného dokazovania. Súd by mal vo svojej argumentácii obsiahnutej v odôvodnení svojho rozhodnutia dbať tiež na jeho celkovú presvedčivosť, to znamená že závery, ku ktorým súd dospel musia byť pre adresáta prijateľné, racionálne, a v konečnom dôsledku aj spravodlivé a presvedčivé. Vzhľadom na to, že súd prvého stupňa rozhodnutie ohľadne posúdenia okolností za ktorých došlo k neoprávnenému zásahu a to konkrétne ohľadne miery spoluzavinenia odporcu 1/ a mal. R. na dopravnej nehode neodôvodnil spôsobom vyplývajúcim z ustanovenia § 157 ods. 2 O. s. p., pretože z odôvodnenia napadnutého rozhodnutia nevyplýva, ktoré skutočnosti považoval súd za preukázané a ktoré nie, z akých skutočností vychádzal a akými úvahami sa pri ich hodnotení riadil, napadnutým rozhodnutím tak došlo k porušeniu práva účastníkov na riadny proces, pretože títo majú podstatne sťažené postavenie pri napadnutí rozhodnutia odvolaním práve vzhľadom na absenciu dôvodov rozhodnutia. Uvedená skutočnosť, že došlo v konaní k procesnej vade podľa § 157 ods. 2 O.s.p (§ 167 ods. 2 O.s.p) je okolnosťou, pre ktorú musí odvolací súd napadnuté rozhodnutie vždy zrušiť, pretože rozhodnutie vydané v konaní postihnutom tak závažnou procesnou vadou, nemôže byť považované správnym. Právo na súdnu ochranu, okrem Ústavy Slovenskej republiky (čl. 46 ods. 1), Listiny základných práv a slobôd (čl. 36 ods. 1) a Dohovoru o ochrane ľudských práv a základných slobôd (čl. 6 ods. 1) zabezpečujú a vykonávajú aj jednotlivé ustanovenia Občianskeho súdneho poriadku (napr. § 41 O.s.p., § 123 O.s.p., § 115 O.s.p. a pod.). Obsahom práva na súdnu ochranu v rámci spravodlivého procesu je i právo účastníka, aby sa jeho vec, ak to zákon pripúšťa, prejednala v dvojinštančnom konaní. Požiadavke dôsledného rešpektovania ústavného princípu dvojinštančnosti občianskeho súdneho konania tak odvolací súd mohol učiniť zadosť iba kasačným rozhodnutím. Inak by odvolací súd znemožnil účastníkom realizáciu ich procesných práv, lebo by im odoprel možnosť prieskumu nových, z pohľadu záverov súdu prvého stupňa dosiaľ bezvýznamných, avšak z hľadiska posúdenia odvolacím súdom rozhodujúcich záverov (o výške bezdôvodného obohatenia), čím by účastníkom odňal možnosť konať pred súdom (mutatis mutandis porovnaj rozhodnutie NS SR sp. zn. 2 Cdo 276/2007). Na základe uvedeného tak odvolací súd napadnutý rozsudok súdu prvého stupňa podľa § 221 ods. 1 písm. h/ a f) O. s. p. zrušil a vrátil vec na ďalšie konanie a nové rozhodnutie, keď zároveň zrušil aj závislý výrok o uložení povinnosti odporcu 1/ zaplatiť súdny poplatok za návrh vo výške 996,- eur podľa § 2 ods. 2 veta prvá zákona č. 71/1992 Zb. vyrubený v zmysle položky 7b písm. b/ Sadzobníka súdnych poplatkov, nakoľko odporca 1/ požiadal v rámci odvolacieho konania o oslobodenie od súdnych poplatkov v zmysle ust. § 138 O.s.p. o ktorej žiadosti je potrebné súdom prvého stupňa rozhodnúť a zároveň bolo potrebné tento výrok rozhodnutia zrušiť z dôvodu, že o uplatnenom nároku navrhovateľov v merite veci bude súd prvého stupňa opätovne rozhodovať a preto znova nanovo rozhodne aj o povinnosti zaplatenia tohto súdneho poplatku. Úlohou prvostupňového súdu bude opätovne nárok navrhovateľov prejednať, riadiť sa v súlade s ust. § 226 O. s. p. právnym názorom odvolacieho súdu, zodpovedať všetky rozhodujúce právne otázky, vysporiadať sa so všetkými relevantnými argumentmi účastníkov konania a opätovne o nároku navrhovateľov zákonným spôsobom rozhodnúť. Odvolací súd upozorňuje prvostupňový súd na to, že jeho rozhodnutie musí byť riadnym spôsobom odôvodnené podľa § 157 ods. 2 O. s. p. už aj s poukazom na tú okolnosť, že sú na odôvodnenie rozhodnutia súdu o priznaní nemajetkovej ujmy kladené zvýšené nároky, tak, aby bolo z rozhodnutia a najmä dôvodov jednoznačne zrejmé, ako súd dospel k záveru, ktorý vyslovil vo výrokovej časti rozhodnutia a akými úvahami sa riadil, najmä aké kritéria hodnotil a akým spôsobom tieto kritéria premietol do rozhodnutia o uplatnenom nároku. Vzhľadom na to, že súd prvého stupňa o trovách konania podľa § 151 ods. 3 O.s.p. nerozhodol, rovnako ani odvolací súd o trovách odvolacieho konania nerozhodoval a o týchto podľa § 224 ods. 4 O.s.p. rozhodne súd prvého stupňa. Toto rozhodnutie bolo prijaté v senáte pomerom hlasov 3:0, teda jednohlasne. Poučenie: Proti tomuto uzneseniu nie je možné podať odvolanie.

